PYLON มั่นใจกำไรปีนี้ทำนิวไฮ ลุ้นได้ส่วนแบ่งงานฐานรากรถไฟฟ้าสายสีเขียวสัดส่วน 25%
PYLON มั่นใจกำไรปีนี้ทำนิวไฮ เติบโต 10-15% จากปีก่อน ลุ้นได้ส่วนแบ่งงานฐานรากรถไฟฟ้าสายสีเขียว ช่วงแบริ่ง-สมุทรปราการ ในสัดส่วน 25% 
19 ส.ค. 2558

นายบดินทร์ แสงอารยะกุล กรรมการรองผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่าในปี 58 บริษัทยังมั่นใจว่ากำไรสุทธิจะทำสถิติสูงสุดใหม่ (New High) และเติบโต 10-15% จากปีก่อนที่มีกำไรสุทธิ 195.55 ล้านบาท หลังไตรมาส 2/58 บริษัทสามารถทำกำไรสุทธิได้ 61.24 ล้านบาท หรือเติบโต 12.29% จากไตรมาส 1/58
บริษัทจะเข้าประมูลรับช่วงงาน (Sub-Contrect) ในส่วนของงานฐานรากโครงการรถไฟฟ้าสายสีเขียว ช่วงแบริ่ง-สมุทรปราการ จากผู้รับเหมาหลัก โดยคาดหวังจะได้รับงานในสัดส่วน 25% จากมูลค่างานทั้งหมดหลายพันล้านบาท
ขณะเดียวกันบริษัทได้มีการปรับกลยุทธ์ภายในด้วยการปรับลดสัดส่วนงานแรงงานและเทคโนโลยีมากขึ้น (งานค่าแรง) เป็นสัดส่วน 85% จากเดิมอยู่ที่ 50% เนื่องจากงานประเภทดังกล่าวให้อัตรากำไรขั้นต้นอยู่ที่ 25-30% มากกว่าอัตรากำไรขั้นต้นของงานประเภทที่ใช้วัสดุ(งานวัสดุ) ที่อยู่ในระดับ 15-18% โดยสัดส่วนงานประเภทดังกล่าวปัจจุบันลดลงมาอยู่ที่ 15% จากเดิมที่ 50%
นอกจากนี้ บริษัทมีงานในมือ (Backlog) มูลค่า 600 ล้านบาท ซึ่งจะทยอยรับรู้เป็นรายได้ในปีนี้ราว 80% ขณะเดียวกันยังอยู่ระหว่างการเข้าประมูลงานใหม่ มูลค่ารวมราว 1,000 ล้านบาท คาดว่าจะได้รับงานในสัดส่วน 30% ซึ่งจะทยอยรู้ผลการประมูลงานในช่วงที่เหลือของปีนี้ทั้งหมด
 